**Bygningskultur Foreningen i Lyngby-Taarbæk**

Lyngby, den 13. juni 2018

**Fornyet høring af Lokalplanforslag 278 for Åbrinken.**

I sit høringssvar den 26. marts 2018 foreslog Bygningskultur Foreningen i Lyngby-Taarbæk, at der åbnes mulighed for at anvende naturskifer i stedet for eternitskifer ved udskiftning af tage, så længe det holdes i de samme farvenuancer.

I det ændrede forslag til lokalplan er dette ønske ikke imødekommet, mens der i stedet er åbnet mulighed for at anvende sort tagpap ud over fibercementplader.

I forvaltningens bemærkninger til udvalget til mødet den 9. maj 2018 er det anført: ”Forvaltningen

mener ikke, at naturskifer er i overensstemmelse med bebyggelsens øvrige materialer, som oprindeligt har været tænkt som forholdsvist jævne materialer. Naturskifer vil fremstå for eksklusivt på disse huse.”

Ved en rundgang i bebyggelsen har vi konstateret, at flere huse har fået tage med naturskifer, der fremstår harmonisk og i fin samklang med fibercementtagene og tagene med sort tagpap.

Naturskifer er langt mere holdbart end de andre tagmaterialer, og vi skal derfor fortsat foreslå, at der i lokalplanen skabes mulighed for at anvende naturskifer ved udskiftning af tage.

Venlig hilsen

Bente Kjøller

Formand